# Piltide saatmine

## Sissejuhatus

Selle Kipi pluginaga saab saata valitud pildid teele oma lemmikust e-posti rakendusega. Võimalik on muuta piltide suurust. Pilte saab saadetavate elementide nimekirja ka lohistada.

## Pildivaliku dialoog

Plugina avamisel põhirakendusest ilmub aken Pildid, kus on juba ette ära valitud piltide nimekiri, mida e-postiga saata. Klõpsuga nupule Lisa pildid avaneb failisirvija, kus saad valida faile, mida soovid saata. Nimekirjas hiirekursori all olevat pilti näeb samas akna parempoolses osas.

Uusi pilte võib saadetavate piltide nimekirja ka põhirakendusest lihtsalt lohistada.

Nupule Eemalda pildid klõpsates eemaldatakse saadetavate piltide nimekirjast valitud elemendid (need, mis on parajasti esile tõstetud).

Kui oled pildid valinud, klõpsa nupule OK, mis avab sinu eelistatud e-posti kliendi 'uue kirja' dialoogi. Seal tuleb kirjutada ainult saajate aadressid ja teema, valitud pildid on juba kirjale kaasatud failidena lisatud.

Kontrolli siiski, et sa ei ületaks enda või saajate e-posti limiite: enamik teenusepakkujaid piirab kirjade suurust teatud megabaitidega. Kui soovid palju pilte saata, tee seda mitme kirjaga.

### Pildivaliku dialoog

## E-posti dialoog

E-posti dialoogis saab muuta saadetavate piltide seadistusi. Need jäetakse ka plugina sulgemisel meelde ning kasutatakse uuesti, kuni sa neid taas muudad.

Vali rippmenüüst meelepärane e-posti klient (kui kasutad Thunderbirdi, ilmub alla väli, kus saad määrata rakenduse korrektse asukoha oma süsteemis).

Kui soovid kasutada GMaili teenust, tuleb arvutisse paigaldada GMailAgent, mille leiab sellelt aadressilt.

Kui valid võimaluse Kommentaarid lisatakse kaasatud failina, liidetakse piltide kommentaarid tekstifaili ja see lisatakse kaasatud failina kirjale.

Järgmise kolme võimalusega saab määrata saadetavate piltide kvaliteedi. Piltide uus tihendus on võimalik määrata nii liuguriga kui ka väärtust kasti kirjutades. 75% on standardne tihendus JPEG-failide korral. Väärtuse 100% määramine annab tulemuseks kadudeta tihenduse, kuid failid muutuvad märksa suuremaks. Failisuuruse vahe võib isegi 90% ja 100% korral olla märkimisväärne, samas kvaliteet ei pruugi peaaegu erinedagi. Väga hea kvaliteedi annab juba 85%-line tihendus.

Rippmenüüst Piltide uus vorming saab valida saadetavate piltide vormingu. PNG ei sobi just kõige paremini piltide failisuuruse vähendamise mõttes, aga samas on see parim võimalus kadudeta piltide, näiteks TIFF-vormingu korral. PNG kasutamine on mõttekas ennekõike siis, kui sinu päralt on kiire internetiühendus ja sa soovid säilitada fotode kvaliteeti. Muidu on soovitatav vorming JPEG.

Kui valid piltide failivorminguks JPEG ning ka esialgsed pildid olid JPEG vormingus, säilib pilides nende esialgne EXIF-info.

### E-posti dialoog

## Piltide e-postiga saatmine

Edenemisdialoog näitab, kuidas saatmine kulgeb. Kui sa mingil põhjusel tahad saatmise peatada, klõpsa nupule Loobu.

Kui saatmine on tehtud, ei sulgu aken siiski automaatselt, vaid sul on võimalik uurida edenemisteateid, et näha, kas esines mingeid vigu. E-posti rakendus käivitatakse seejärel aga automaatselt. Kui soovid dialoogi sulgeda, klõpsa nupule Sulge.

### Piltide e-postiga saatmise plugin